Document ID: /roh_data/filtered/swiss_laws_in_ROHinterleaved.jsonl.gz/27221

This text was translated from FR into Rumantsch Grischun.

Le renouvellement peut avoir lieu à l’expiration de la concession ou avant cette date. La demande de renouvellement de la concession existante doit être présentée au moins quinze ans avant l’échéance de celle-ci. Les autorités compétentes décident, au moins dix ans avant l’expiration, si, en principe, elles sont prêtes à l’accorder. Les nouvelles prescriptions sur les débits résiduels s’appliquent sans restrictions cinq ans au plus tard après la date fixée pour l’expiration de la concession. La durée maximale d’une concession renouvelée avant son échéance se compte à partir du jour de l’entrée en vigueur convenue avec le concessionnaire. Cette dernière doit avoir lieu au plus tard 25 ans après la décision d’octroi de la concession. L’état initial au sens de l’art. 10b, al. 2, let. a, de la loi du 7 octobre 1983 sur la protection de l’environnement à prendre en considération pour définir des mesures de protection, de reconstitution et de remplacement selon la loi fédérale du 1 juillet 1966 sur la protection de la nature et du paysage est l’état existant au moment du dépôt de la demande.Introduit par le ch. I de la LF du 13 déc. 1996, en vigueur depuis le 1 mai 1997  (RO 1997 991; FF 1995 IV 964). RS 814.01 RS 451 Introduit par le ch. I de la LF du 20 déc. 2019, en vigueur depuis le 1 juil. 2020 (RO 2020 2049; FF 2019 5361 5571).

La concessiun po vegnir renovada per il mument ch’ella scada u avant quest mument. La dumonda da renovar la concessiun existenta sto vegnir inoltrada almain 15 onns avant sia scadenza. Las autoritads cumpetentas decidan almain 10 onns avant la scadenza da la concessiun, sch’ellas èn da princip prontas da renovar la concessiun. Il pli tard 5 onns suenter la scadenza da la concessiun vegnan applitgadas senza restricziun las novas prescripziuns d’aua restanta. La durada maximala d’ina concessiun che vegn renovada anticipadamain vegn calculada a partir dal di da l’entrada en vigur ch’è vegnì fixà cun il concessiunari. La concessiun sto però entrar en vigur il pli tard 25 onns suenter la decisiun da concessiun. Sco stadi da partenza en il senn da l’artitgel 10b alinea 2 litera a da la Lescha dals 7 d’october 1983 davart la protecziun da l’ambient per determinar mesiras da protecziun, da restabiliment e da cumpensaziun tenor la Lescha federala dal 1. da fanadur 1966 davart la protecziun da la natira e da la patria vala il stadi il mument da l’inoltraziun da la dumonda.Integrà tras la cifra I da la LF dals 13 da dec. 1996, en vigur dapi il 1. da matg 1997 (AS 1997 991; BBl 1995 IV 991). SR 814.01 SR 451 Integrà tras la cifra I da la LF dals 20 da dec. 2019, en vigur dapi il 1. da fan. 2020 (AS 2020 2049; BBl 2019 5575 5809).